CELEX: 32016D2318
Language: ro
Date: 2016-12-16 00:00:00
Title: Decizia de punere în aplicare (UE) 2016/2318 a Comisiei din 16 decembrie 2016 privind o derogare de la recunoașterea reciprocă a autorizațiilor produselor biocide care conțin brodifacum de către Spania în conformitate cu articolul 37 din Regulamentul (UE) nr. 528/2012 al Parlamentului European și al Consiliului [notificată cu numărul C(2016) 8414]

20.12.2016   
            
            
               RO
            
            
               Jurnalul Oficial al Uniunii Europene
            
            
               L 345/72
            
         DECIZIA DE PUNERE ÎN APLICARE (UE) 2016/2318 A COMISIEI
   din 16 decembrie 2016
   privind o derogare de la recunoașterea reciprocă a autorizațiilor produselor biocide care conțin brodifacum de către Spania în conformitate cu articolul 37 din Regulamentul (UE) nr. 528/2012 al Parlamentului European și al Consiliului
   
      
         [notificată cu numărul C(2016) 8414]
      
   
   (Numai textul în limba spaniolă este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 37 alineatul (2) litera (b),
   întrucât:
   
               (1)
            
            
               Societatea Syngenta Crop Protection AG (denumită în continuare „solicitantul”) a depus cereri complete adresate Spaniei pentru recunoașterea reciprocă a autorizațiilor acordate de Irlanda în ceea ce privește rodenticidele care conțin substanța activă brodifacum (denumite în continuare „produsele”). Irlanda a autorizat produsele ca rodenticid pentru utilizarea în interior, în exterior în jurul clădirilor și în rețelele de canalizare de către specialiști și profesioniști cu pregătire specială, precum și pentru utilizarea în interior și în exterior în jurul clădirilor de către publicul larg.
            
         
               (2)
            
            
               În conformitate cu articolul 37 alineatul (2) din Regulamentul (UE) nr. 528/2012, Spania a propus solicitantului să modifice termenii și condițiile pentru acordarea autorizațiilor în Spania și a propus limitarea utilizării produselor la utilizatorii profesionali cu pregătire specială și numai în interior. Obiectivul acestor restricții este protecția mediului, menționată la articolul 37 alineatul (1) litera (a) din Regulamentul (UE) nr. 528/2012, prin prevenirea incidentelor de otrăvire primară și secundară a animalelor nevizate, ca urmare a proprietăților periculoase ale substanței brodifacum, care îi conferă un caracter potențial persistent, susceptibil de bioacumulare și toxicitate sau un caracter foarte persistent și capacitate foarte mare de bioacumulare.
            
         
               (3)
            
            
               Solicitantul nu a fost de acord cu restricțiile propuse și a considerat că aceste măsuri nu sunt suficient justificate din motivele prevăzute la articolul 37 alineatul (1) din Regulamentul (UE) nr. 528/2012. Drept urmare, la 18 aprilie 2016, Spania a informat Comisia, în conformitate cu articolul 37 alineatul (2) al doilea paragraf din regulamentul respectiv.
            
         
               (4)
            
            
               În conformitate cu condițiile impuse cu privire la aprobarea substanței brodifacum în Directiva 2010/10/UE a Comisiei (2), autorizațiile pentru produsele biocide care conțin brodifacum fac obiectul tuturor măsurilor adecvate și disponibile de atenuare a riscurilor cu scopul de a limita riscurile de expunere primară și secundară a animalelor nevizate, precum și de a limita efectele pe termen lung ale substanței asupra mediului. Respectivele măsuri pot include, printre altele, restricția la utilizarea exclusiv profesională sau restricțiile privind zona de utilizare a produselor.
            
         
               (5)
            
            
               Comisia ia act de faptul că propunerea Spaniei face parte dintr-un set de măsuri naționale de atenuare a riscurilor pentru rodenticide anticoagulante, care a fost comunicat Comisiei în 2012 în contextul discuțiilor privind măsurile de atenuare a riscurilor aplicate de statele membre în procesul de autorizare a produselor biocide rodenticide anticoagulante.
            
         
               (6)
            
            
               În ceea ce privește restricția la utilizatorii profesionali cu pregătire specială, Comisia observă că această categorie de utilizatori este considerată a fi în posesia cunoștințelor, abilităților și competențelor necesare care să îi permită să ia în considerare riscurile utilizării rodenticidelor pentru animalele nevizate. Respectiva categorie de utilizatori este, prin urmare, considerată a fi în măsură să decidă care este rodenticidul necesar pentru combaterea unei infestări cu cel mai mic impact asupra mediului.
            
         
               (7)
            
            
               În ceea ce privește restricția propusă de utilizare cu exclusivitate în interior, aceasta evită expunerea la brodifacum a animalelor nevizate, cum ar fi mamiferele mici care trăiesc în jurul clădirilor, ceea ce duce la o reducere a cazurilor de otrăvire primară. În consecință, restricția poate contribui la reducerea cazurilor de otrăvire secundară a animalelor de pradă care consumă animale contaminate.
            
         
               (8)
            
            
               Derogarea propusă este conformă cu dispozițiile specifice prevăzute în Directiva 2010/10/UE, care lasă statelor membre o anumită marjă de apreciere în aplicarea măsurilor adecvate și disponibile de atenuare a riscurilor ca o condiție pentru autorizarea produselor care conțin brodifacum. Derogarea propusă este justificată în scopul protecției mediului, în special în măsura în care se vizează prevenirea sau reducerea cazurilor de otrăvire primară și secundară a organismelor nevizate. Prin urmare, Comisia consideră că derogarea propusă de la recunoașterea reciprocă îndeplinește condiția menționată la articolul 37 alineatul (1) litera (a) din Regulamentul (UE) nr. 528/2012.
            
         
               (9)
            
            
               Măsurile prevăzute în prezenta decizie sunt conforme cu avizul Comitetului permanent pentru produse biocide,
            
         ADOPTĂ PREZENTA DECIZIE:
   Articolul 1
   (1)   Derogarea de la recunoașterea reciprocă propusă de Spania pentru produsele menționate la punctul 2 este justificată din motive de protecție a mediului, astfel cum se menționează la articolul 37 alineatul (1) litera (a) din Regulamentul (UE) nr. 528/2012.
   (2)   Punctul 1 se aplică produselor identificate prin următoarele numere de caz în Registrul produselor biocide:
   
               (a)
            
            
               BC-KC011180-73;
            
         
               (b)
            
            
               BC-VM011322-40.
            
         Articolul 2
   Prezenta decizie se adresează Regatului Spaniei.
   
      Adoptată la Bruxelles, 16 decembrie 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 167, 27.6.2012, p. 1.
   
      (2)  Directiva 2010/10/UE a Comisiei din 9 februarie 2010 de modificare a Directivei 98/8/CE a Parlamentului European și a Consiliului în vederea includerii substanței brodifacum ca substanță activă în anexa I la directivă (JO L 37, 10.2.2010, p. 44).